b'\n_START_ARTICLE_\nMizzi Locker\n_START_SECTION_\nTalent timpuriu\n_START_PARAGRAPH_\nMizzi Locker, provenind dintr-o familie de evrei bucovineni, Iankel Schachter \xc8\x99i Hencze (Henie) Gartner, se na\xc8\x99te la R\xc4\x83d\xc4\x83u\xc8\x9bi la 14 ianuarie 1917, ea fiind al zecelea \xc8\x99i ultimul copil la p\xc4\x83rin\xc8\x9bi, \xc8\x99i, singura fat\xc4\x83. Nu a avut norocul s\xc4\x83-\xc8\x99i cunoasc\xc4\x83 tat\xc4\x83l, acesta murise chiar \xc3\xaen anul c\xc3\xa2nd Mizzi se n\xc4\x83scuse. Familia se mut\xc4\x83 la Storojine\xc8\x9b, locul unde Mizzi \xc3\xae\xc8\x99i petrece copil\xc4\x83ria \xc8\x99i anii de \xc8\x99coal\xc4\x83._NEWLINE_\xc3\x8enclina\xc8\x9bii pentru muzic\xc4\x83 a avut din copil\xc4\x83rie, \xc3\xaens\xc4\x83, talentul i l-a descoperit printr-o \xc3\xaent\xc3\xa2mplare, cantorul Sinagogii din Storojine\xc8\x9b, pe nume Lerner. Patru fra\xc8\x9bi ai lui Mizzi c\xc3\xa2ntau \xc3\xaen corul sinagogii, iar cantorul f\xc4\x83cea periodic repeti\xc8\x9bii cu ace\xc8\x99tia \xc3\xaen casa lor. C\xc3\xa2ntau at\xc3\xa2t de frumos, \xc3\xaenc\xc3\xa2t se opreau \xc3\xaen loc trec\xc4\x83torii de pe strad\xc4\x83 \xc8\x99i ascultau. Mizzi, ascult\xc3\xa2nd din camera al\xc4\x83turat\xc4\x83 toate repeti\xc8\x9biile fra\xc8\x9bilor, \xc3\xaenv\xc4\x83\xc8\x9base toate textele c\xc3\xa2ntecelor \xc8\x99i c\xc3\xa2nta odat\xc4\x83 cu ei. Cantorul auzind-o, a chemat-o \xc8\x99i i-a verificat vocea, constat\xc3\xa2nd c\xc4\x83 e foarte talentat\xc4\x83, motiv pentru care i-a recomandat s\xc4\x83 urmeze studii de muzic\xc4\x83. _NEWLINE_Primele ore de preg\xc4\x83tire le prime\xc8\x99te gratuit de la o profesoar\xc4\x83 de canto din Storojine\xc8\x9b, av\xc3\xa2nd \xc3\xaen vedere c\xc4\x83 familia era s\xc4\x83rac\xc4\x83. \xc3\x8entre timp, fra\xc8\x9bii mai mari lucrau c\xc3\xaete ceva pentru a sus\xc8\x9bine familia financiar. Astfel \xc8\x99i Mizzi a reu\xc8\x99it sa urmeze c\xc3\xa2teva cursuri de canto \xc3\xaen Cern\xc4\x83u\xc8\x9bi, cu profesoara Althaim Feler. _NEWLINE_La adolescen\xc8\x9b\xc4\x83, Mizzi se \xc3\xaemprietene\xc8\x99te cu Bernhard Locker, care-i devine so\xc8\x9b mai t\xc3\xa2rziu. Acesta era dintr-o familie \xc3\xaenst\xc4\x83rit\xc4\x83 \xc8\x99i, din dragoste pentru Mizzi, o sus\xc8\x9bine \xc3\xaen cariera muzical\xc4\x83, cump\xc4\x83r\xc3\xa2ndu-i \xc8\x99i un pian. Primele succese le-a avut pe scenele locale \xc8\x99i la Radio Cern\xc4\x83u\xc8\x9bi. La 21 noiembrie 1937 Mizzi se c\xc4\x83s\xc4\x83tore\xc8\x99te cu Bernhard Locker.\n_START_SECTION_\nAl doilea r\xc4\x83zboi mondial\n_START_PARAGRAPH_\nFericirea nu a durat prea mult timp deoarece a izbucnit al doilea r\xc4\x83zboi mondial, \xc8\x99i, \xc3\xaen urma \xc3\xaencheierii Pactului Ribbentrop - Molotov, sovieticii le-au cofiscat casa c\xc3\xa2t \xc8\x99i celelalte bunuri materiale. Familia s-a refugiat la Cern\xc4\x83u\xc8\x9bi. A urmat ghetoul. \xc3\x8en noaptea de 14 iunie 1942 au fost deporta\xc8\x9bi dincolo de Transnistria, \xc3\xaen Transbug, \xc3\xaen lag\xc4\x83rul german al mor\xc8\x9bii, unde, din lotul de 745 de persoane, au supravie\xc8\x9buit doar 13 oameni, cei care au avut curajul s\xc4\x83 evadeze. Primii care au evadat, au fost so\xc8\x9bii Mizzi \xc8\x99i Bernhard Locker. Ceilal\xc8\x9bi au fost omor\xc3\xa2\xc8\x9bi pentru "vina" de a fi evrei.\n_START_SECTION_\nDup\xc4\x83 r\xc4\x83zboi\n_START_PARAGRAPH_\nDup\xc4\x83 r\xc4\x83zboi au ajuns la Cern\xc4\x83u\xc8\x9bi. Aici, Mizzi Locker \xc8\x99i-a reluat cariera muzical\xc4\x83, c\xc3\xa2nt\xc3\xa2nd la diverse concerte \xc8\x99i la Radio Cern\xc4\x83u\xc8\x9bi. \xc3\x8en anul 1945 se refugiaz\xc4\x83 cu familia la Bucure\xc8\x99ti. Aici studiaz\xc4\x83 canto, absolvind Conservatorul de Muzic\xc4\x83 din Bucure\xc8\x99ti. Devine solist\xc4\x83 a Orchestrei simfonice \xc8\x99i \xc3\xaen programele Radioului Bucure\xc8\x99ti. A fost primit\xc4\x83 la Opera de stat pentru rolul Suzanei din Nunta lui Figaro, de Mozart. \xc3\x8entre timp, \xc3\xaens\xc4\x83, a primit aprobarea pentru a emigra \xc3\xaen Israel.\n_START_SECTION_\nIsrael\n_START_PARAGRAPH_\nLa Opera israelian\xc4\x83 la Tel Aviv a c\xc3\xa2ntat \xc3\xaen rolul Michaelei din Carmen de Bizet, apoi \xc3\xaen cel al Margaretei din Faust de Gounod. \xc3\x8en scurt timp, ea a reu\xc8\x99it s\xc4\x83 devin\xc4\x83 favorita publicului. Apari\xc8\x9biile sale la Radio Kol Israel, acompaniat\xc4\x83 de pian sau de orchestr\xc4\x83 au fost foarte apreciate. Posesoare a unui glas sopran liric, versat pe toate registrele, Mizzi Locker a st\xc4\x83p\xc3\xa2nit un repertoriu bogat, de oper\xc4\x83, operet\xc4\x83, \xc8\x99i c\xc3\xa2ntece populare ale diverselor popoare. Uneori a c\xc3\xa2ntat  \xc3\xaen duet, cu Lika Sade \xc8\x99i cu Celina Alfandary._NEWLINE_\xc3\x8en stagiunea 1954 - 1955, sub organizarea Societ\xc4\x83\xc8\x9bii Dante Alighieri - Tel Aviv, \xc3\xaen concert de muzic\xc4\x83 vocal\xc4\x83 a c\xc3\xa2ntat arii din "Cosi fan tutte" de Mozart, \xc3\xaempreun\xc4\x83 cu Celina Alfandary._NEWLINE_Deseori a participat la concertele date de Collegium Musicum din Tel Aviv, sub conducerea dirijorului Eytan Lustig, precum \xc8\x99i la serile de camer\xc4\x83 din Ierusalim.\n_START_SECTION_\nProfesoar\xc4\x83 de canto\n_START_PARAGRAPH_\n\xc3\x8en perioada anilor 1961 - 1976, Mizzi Locker a func\xc8\x9bionat \xc8\x99i ca profesoar\xc4\x83 de canto \xc3\xaen cadrul Conservatorului Israelian de Muzic\xc4\x83._NEWLINE_Dup\xc4\x83 moartea so\xc8\x9bului ei, \xc3\xaen anul 1971, n-a mai avut puterea sufleteasc\xc4\x83 s\xc4\x83 mai c\xc3\xa2nte pe scen\xc4\x83. A continuat s\xc4\x83 dea lec\xc8\x9bii private de canto ale lumii. Unul dintre elevii ei este tenorul israelian Gabi Sad\xc3\xa8._NEWLINE_\xc3\x8en prezent, Mizzi Locker locuie\xc8\x99te \xc3\xaen ora\xc8\x99ul Ramat Gan (Israel).'